หุ้น"นิปปอน"พ้นเพิกถอนเคาะ18เม.ย.
ตลาดปล่อยหุ้นนิปปอนแพ็ค กลับมาซื้อขาย 18 เม.ย.นี้ ไม่มีซิลลิงฟลอร์
4 เม.ย. 2555

ตลาดปล่อยหุ้นนิปปอนแพ็ค กลับมาซื้อขาย 18 เม.ย.นี้ ไม่มีซิลลิงฟลอร์
รายงานข่าวจากตลาดหลัก ทรัพย์ แจ้งว่า ตลาดจะปลดเครื่องหมาย SP หุ้นบริษัท นิปปอนแพ็ค (ประเทศไทย) หรือ NIPPON เปิดให้มีการซื้อขายตามปกติวันที่ 18 เม.ย. 2555 ในหมวดอุตสาหกรรมบรรจุภัณฑ์ หลังจากที่บริษัทปฏิบัติตามข้อกำหนดของตลาดหลักทรัพย์แห่งประเทศไทยแล้ว 
สำหรับการเปิดให้ซื้อขายตลาดไม่กำหนดเพดานการขึ้นลงของราคา (ซิลลิงฟลอร์) 
ทั้งนี้ วันที่ 25 พ.ย. 2553 ตลาดหลักทรัพย์ประกาศให้ NIPPON เข้าข่ายอาจถูกเพิกถอนหลักทรัพย์ กรณีไม่ได้นำส่งงบการเงินงวดไตรมาสแรกถึงไตรมาสแรก 3 ปี 2553 ล่าช้ากว่ากำหนด โดยมีสาเหตุจากนายวิชัย ชัยสถาพร อดีตผู้บริหารและผู้ถือหุ้นใหญ่ 43.30% ปลอมแปลงเอกสารยักยอกเงินบริษัทออกไปใช้ส่วนตัวระหว่างปี 2551 ถึงเดือน มี.ค. 2553 เป็นเงิน 201.39 ล้านบาท โดยนายวิชัยมีภาระต้องชำระหนี้เงินต้น 196.39 ล้านบาท 
ต่อมา NIPPON ได้ยื่นคำขอให้พ้นเหตุอาจถูกเพิกถอนและเปิดซื้อขายหุ้น โดยแสดงให้เห็นว่าได้นำส่งงบการเงินที่ล่าช้าต่อตลาดหลักทรัพย์ครบถ้วน รวมทั้งได้รับชำระเงินคืนจากนายวิชัย จำนวน 196.39 ล้านบาท ครบถ้วนแล้วเมื่อวันที่ 22 และ 30 มี.ค. 2555
สำหรับการชำระหนี้ของนายวิชัยนั้น ได้นำหุ้นที่ถืออยู่ทั้งหมด 5.28 ล้านหุ้นเศษ คิดเป็น 43.30% เสนอขายให้นักลงทุนกลุ่มหนึ่ง ราคาเสนอขายหุ้นละ 28 บาท ได้รับเงินจากการขาย 147.84 ล้านบาท ซึ่งนักลงทุนที่ซื้อหุ้นไปมีภาระต้องทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์)
ขณะที่ราคาหุ้น NIPPON ซื้อขายครั้งสุดท้ายที่ 24.20 บาท